รัฐบาลไทย-ข่าวทำเนียบรัฐบาล-ศุลกากร จับกุม อายัด พร้อมผลักดันตู้สินค้า เศษอิเล็กทรอนิกส์ เศษพลาสติก และเศษโลหะ รวมกว่า 100 ตู้
วันพุธที่ 27 มิถุนายน 2561
ศุลกากร จับกุม อายัด พร้อมผลักดันตู้สินค้า เศษอิเล็กทรอนิกส์ เศษพลาสติก และเศษโลหะ รวมกว่า 100 ตู้
กรมศุลกากรร่วมกับกรมโรงงานอุตสาหกรรม แถลงข่าวจับกุม อายัด พร้อมผลักดันตู้สินค้าเศษอิเล็กทรอนิกส์ เศษพลาสติก และเศษโลหะ รวมกว่า 100 ตู้ ของสํานักงานศุลกากรท่าเรือกรุงเทพ ณ ศูนย์เอกซเรย์และเทคโนโลยีศุลกากร สํานักงานศุลกากรท่าเรือกรุงเทพ
วันนี้ (วันอังคารที่ 26 มิถุนายน 2561) เวลา 13.30 น. นายชัยยุทธ คําคุณ ที่ปรึกษาด้านพัฒนาระบบควบคุมทางศุลกากร ในฐานะโฆษกกรมศุลกากร ร่วมกับนายบรรจง สุกรีฑา รองอธิบดีกรมโรงงานอุตสาหกรรม แถลงข่าว จับกุม อายัด พร้อมผลักดันตู้สินค้าเศษอิเล็กทรอนิกส์ เศษพลาสติก และเศษโลหะ รวมกว่า 100 ตู้ ของสํานักงานศุลกากรท่าเรือกรุงเทพ ณ ศูนย์เอกซเรย์และเทคโนโลยีศุลกากร สํานักงานศุลกากรท่าเรือกรุงเทพ
ตามที่นายกุลิศ สมบัติศิริ อธิบดีกรมศุลกากร มีนโยบายด้านการควบคุมทางศุลกากรและปกป้องสังคมอย่างเคร่งครัด จึงสั่งการให้ทุกหน่วยงานเข้มงวดเกี่ยวกับงานด้านพิธีการศุลกากรเป็นพิเศษ เพื่อสกัดกั้นป้องกันและปราบปรามสินค้าลักลอบ หลีกเลี่ยง ข้อห้าม ข้อจํากัด เพื่อให้เกิดความเป็นธรรมในการจัดเก็บภาษี ปกป้องสังคมและสิ่งแวดล้อม จึงได้สั่งการให้ นายกิตติ สุทธิสัมพันธ์ รองอธิบดี และนายบุญมา สิริธรังศรี ผู้อํานวยการสํานักงานศุลกากรท่าเรือกรุงเทพ เข้ามากํากับดูแล อย่างเข้มงวดในการสกัดกั้น และปราบปรามการกระทําความผิดเกี่ยวกับการนําเข้าส่งออกสินค้าประเภท ขยะอิเล็กทรอนิกส์ เศษพลาสติก และเศษโลหะ
นายชัยยุทธ คําคุณ ที่ปรึกษาด้านพัฒนาระบบควบคุมทางศุลกากร ในฐานะโฆษกกรมศุลกากร กล่าวว่า สํานักงานศุลกากรท่าเรือกรุงเทพ ได้มีการอายัดสินค้าประเภทขยะอิเล็กทรอนิกส์ จํานวน 4 ตู้ ซึ่งสําแดงบัญชีสินค้าสําหรับเรือเป็น Metal Scrap โดยประเทศต้นทางบรรทุกเป็นประเทศสหรัฐอเมริกา
ทั้งนี้ ผู้ประกอบการไม่มาดําเนินการผ่านพิธีการทางศุลกากรภายในระยะเวลาที่กําหนด จึงได้ดําเนินการเปิดตู้สินค้าเพื่อตรวจสอบ พบขยะอิเล็กทรอนิกส์ประเภทหม้อแปลงไฟฟ้าเก่าที่ใช้แล้ว ซึ่งจัดเป็นวัตถุอันตรายตามประกาศกระทรวงอุตสาหกรรม เรื่อง บัญชีรายชื่อวัตถุอันตราย พ.ศ.2556 ตามบัญชีรายชื่อวัตถุอันตราย ประเภท 5.2 ซึ่งต้องมีใบอนุญาตในการนําเข้าตามอนุสัญญาบาเซล โดยการนําเข้าการเคลื่อนย้าย จะต้องดําเนินการขออนุญาตกับกรมโรงงานอุตสาหกรรมก่อนการนําเข้า
สําหรับสถานการณ์การนําเข้าสินค้าประเภท เศษพลาสติก ในเขตท่าเรือกรุงเทพ มีสินค้าที่สําแดงบัญชีสินค้าสําหรับเรือเป็น Plastic Scrap มาจากประเทศต้นทางต่างๆ เช่น ประเทศสหรัฐอเมริกา ญี่ปุ่น อังกฤษ สิงคโปร์ ฮ่องกง และจีน มีรายละเอียดของการดําเนินการ ดังนี้ 1.สินค้ามาถึงทําเนียบท่าเรือเกินกําหนดระยะเวลาตามกฎหมาย (30 วัน) กรณีแจ้งตัวแทนเรือ รอเพื่อให้มาดําเนินการผ่านพิธีการ (LIST A) จํานวน 47 ตู้ ส่วนกรณีแจ้งตัวแทนเรือ แล้วไม่มาดําเนินการผ่านพิธีการ (LIST F) อยู่ในระหว่างการเปิดตู้ร่วมกัน 3 ฝ่าย คือ กรมศุลกากร การท่าเรือกรุงเทพและตัวแทนเรือ จํานวน 42 ตู้ 2. สินค้าอยู่ในเขตทําเนียบท่าเรือ ซึ่งอยู่ในระหว่างระยะเวลา 30 วันที่ผู้รับของตามบัญชีสินค้าสําหรับเรือ จะดําเนินการผ่านพิธีการทางศุลกากร จํานวน 339 ตู้ รวมการนําเข้าสินค้าประเภท เศษพลาสติก ในเขตท่าเรือกรุงเทพ ทั้งสิ้นจํานวน จํานวน 428 ตู้ ทั้งนี้ ในการนําเข้าเศษพลาสติก ผู้ประกอบการจะต้องมีใบอนุญาตในการนําเข้าจาก
กรมโรงงานอุตสาหกรรมและกรมการค้าต่างประเทศ
ในส่วนของการนําเข้าสินค้าประเภทเศษโลหะ เช่น เศษทองแดง เศษทองเหลือง เศษอลูมิเนียม เศษสแตนเลส ที่ไม่ต้องมีใบอนุญาตขณะนําเข้า แต่เจ้าหน้าที่พบข้อสงสัยจึงได้ดําเนินการอายัดตู้สินค้า รวมทั้งสิ้นจํานวน 40 ตู้ มีรายละเอียด ดังนี้ กรณีได้ดําเนินการเปิดตู้สินค้าร่วมกับกรมโรงงานอุตสาหกรรมแล้ว และอยู่ในระหว่างรอผลการตรวจสอบจากกรมโรงงานอุตสาหกรรม จํานวน 11 ตู้ สําหรับกรณีที่อยู่ระหว่างการอายัดและรอการตรวจสอบสินค้าร่วมกับกรมโรงงานอุตสาหกรรม มีจํานวน 29 ตู้ ซึ่งการดําเนินการในกรณีของสินค้าประเภทประเภท ขยะอิเล็กทรอนิกส์ เศษพลาสติก และเศษโลหะ ที่ไม่ตรงตามใบอนุญาต ผิดเงื่อนไข หรือ ไม่มีใบอนุญาตของหน่วยงานที่เกี่ยวข้องนั้น กรมศุลกากรร่วมกับกรมโรงงานอุตสาหกรรมมีนโยบายที่จะผลักดันกลับประเทศต้นทางโดยทันที
ทั้งนี้ กรมศุลกากรและกรมโรงงานอุตสาหกรรม ยังคงยืนยันที่จะดําเนินการร่วมกันตามมาตรการ ดังนี้
(1) จัดทําฐานข้อมูลร่วมกันระหว่างกรมศุลกากรและกรมโรงงานอุตสาหกรรม (Big Data) เพื่อทําการแลกเปลี่ยนข้อมูล และนํามาวิเคราะห์บริหารความเสี่ยง (Risk Management)
(2) กรมศุลกากรจะนําระบบควบคุมทางศุลกากร โดยใช้ระบบเอกซ์เรย์ เข้ามาตรวจสอบตู้สินค้าทุกตู้ ซึ่งเจ้าหน้าที่กรมศุลกากรและเจ้าหน้าที่กรมโรงงานอุตสาหกรรม จะทํางานร่วมกันโดยจะทําการเปิดตรวจตู้สินค้าดังกล่าว ซึ่งหากท่าหรือที่ที่มีการนําเข้าหรือส่งออกสินค้าเศษอิเล็กทรอนิกส์และเศษพลาสติก ในปริมาณมาก กรมโรงงานอุตสาหกรรมจะจัดส่งเจ้าหน้าที่ไปประจํา ณ ท่าหรือที่ดังกล่าว (Contact Person/Contact Point) อาทิ สํานักงานศุลกากรท่าเรือแหลมฉบัง สํานักงานศุลกากรกรุงเทพ สํานักงานศุลกากรตรวจสินค้าลาดกระบัง เป็นต้น
(3) เมื่อพบการกระทําความผิดจะทําการผลักดันสินค้าเศษอิเล็กทรอนิกส์และเศษพลาสติก ออกไปและให้ผู้นําเข้ารับผิดชอบค่าใช้จ่ายทั้งหมด
(4) ทําการตรวจสอบย้อนกลับ (Traceability) สําหรับบริษัทที่ได้รับใบอนุญาตในการนําเข้า เมื่อผ่านพิธีการศุลกากรตรวจปล่อยของออกจากอารักขาของศุลกากรแล้ว กรมศุลกากรจะทําการแจ้งไปยังกรมโรงงานอุตสาหกรรมให้ไปทําการตรวจสอบ ณ โรงงานต่อไป
(5) ตั้งคณะทํางานร่วมกันระหว่างกรมศุลกากรและกรมโรงงานอุตสาหกรรม ในประเด็นข้อกฎหมาย เพื่อกําหนดมาตรการอุดช่องโหว่ ในการนําเข้า นําส่ง นําผ่านไปยังปลายทาง และกําหนดมาตรการเพิ่มโทษในกรณีที่มีการกระทําความผิด
(6) กรณีบริษัททํากระทําความผิด ทางกรมศุลกากรจะส่งข้อมูลให้กรมโรงงานอุตสาหกรรมเพื่อยกเลิกใบอนุญาตต่อไป